[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.6.2006

COM(2006) 339 τελικό

2006/0114 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

σχετικά με την εφαρμογή του προγράμματος Hercule καθώς και την παράτασή του κατά την περίοδο 2007-2013

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί και παρατείνει την απόφαση αριθ. 804/2004/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τη θέσπιση προγράμματος κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (πρόγραμμα «Hercule II»)

(υποβληθείσα από την Επιτροπή) {SEC(2006) 826}

ΑΝΑΚΟΙΝΩΣΗ ΤΗΣ ΕΠΙΤΡΟΠΉΣ

σχετικά με την εφαρμογή του προγράμματος Hercule καθώς και την παράτασή του κατά την περίοδο 2007-2013

Με την απόφαση 804/2004/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, θεσπίζεται πρόγραμμα κοινοτικής δράσης στον τομέα της προστασίας των οικονομικών συμφερόντων της Κοινότητας (πρόγραμμα «Hercule»). Η απόφαση αυτή συνιστά βασική πράξη κατά την έννοια του άρθρου 49 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

I. Αξιολόγηση της εκτέλεσης του προγράμματος Hercule 2004–2005 [βλέπε επισυναπτόμενο έγγραφο][1]:

Σύμφωνα με το άρθρο 7 στοιχείο (α) της απόφασης 804/2004/ΕΚ, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση της OLAF σχετικά με την εκτέλεση του προγράμματος και τη σκοπιμότητα συνέχισής του το αργότερο στις 30 Ιουνίου 2006. Στην ανακοίνωση αυτή παρουσιάζονται τα συμπεράσματα της εν λόγω έκθεσης της OLAF και, βάσει αυτών, υποβάλλεται πρόταση για παράταση και τροποποίηση της ισχύουσας επί του παρόντος απόφασης.

Τα συμπεράσματα της εν λόγω αξιολόγησης είναι τα ακόλουθα:

- Στον τομέα «Τεχνική βοήθεια» χορηγήθηκαν επιδοτήσεις σε 10 κράτη μέλη εκ των οποίων τα 4 είναι νέα κράτη μέλη. Οι εν λόγω επιδοτήσεις επέτρεψαν την παροχή τεχνικής βοήθειας για δράσεις που είχαν ως στόχο: α) υποθέσεις καταπολέμησης της απάτης, το συνολικό ποσό των οποίων εκτιμάται περίπου σε 800.000.000 €· β) υποθέσεις καταπολέμησης του λαθρεμπορίου και της παραποίησης/απομίμησης 100 εκατ. τσιγάρων· γ) υποθέσεις καταπολέμησης του λαθρεμπορίου για πάνω από 2.000 εκατ. λίτρα πετρελαίου ή οινοπνευματωδών. Επιπλέον, οργανώθηκαν δύο διεθνείς συνεδριάσεις σε θέματα ανταλλαγής πληροφοριών στον τομέα της τεχνικής βοήθειας. Κατά τη δεύτερη συνεδρίαση συμμετείχαν στις εργασίες 109 άτομα που εκπροσωπούσαν 54 αρμόδιες εθνικές αρχές από 25 κράτη μέλη.

- Στον τομέα «Κατάρτιση», χορηγήθηκαν επιδοτήσεις που κάλυψαν 19 δράσεις κατάρτισης εκ των οποίων οι 3 υλοποιήθηκαν στα νέα κράτη μέλη. Στο πλαίσιο αυτό συμμετείχαν και επωφελήθηκαν από τις οργανωθείσες δράσεις 2.236 συμμετέχοντες προερχόμενοι από 25 κράτη μέλη, λοιπές τρίτες χώρες και ευρωπαϊκά θεσμικά όργανα.

- Στον τομέα «Ενώσεις ευρωπαίων νομικών» χορηγήθηκαν επιδοτήσεις που κάλυψαν 28 δράσεις. Στο πλαίσιο αυτό συμμετείχαν/επωφελήθηκαν από τις οργανωθείσες δράσεις 1.852 συμμετέχοντες προερχόμενοι από 25 κράτη μέλη, 5 τρίτες χώρες και άλλα ευρωπαϊκά όργανα.

Εντός της Ένωσης αλλά και πέρα από τα σύνορά της προωθήθηκε η γενική ενίσχυση της προστασίας των οικονομικών συμφερόντων της Κοινότητας. Διαπιστώθηκε η αναβάθμιση και παγίωση της συνεργασίας με τους εθνικούς εταίρους, μέσω τεχνικής βοήθειας εστιασμένης, μεταξύ άλλων, στην ανταλλαγή πληροφοριών και ειδικευμένων τεχνικών γνώσεων. Διαπιστώθηκε εξάλλου η συνεχής βελτίωση της ποιότητας της κατάρτισης των φορέων που συμμετέχουν στην καταπολέμηση της απάτης και η εμβάθυνση της νομικής εξέτασης των θεμάτων γεγονός που καθιστά δυνατή τη βελτίωση της κοινοτικής νομοθεσίας στον τομέα.

Με βάση την ανάλυση αυτή, διατυπώνονται οι ακόλουθες συστάσεις στην έκθεση για την εκτέλεση του προγράμματος Hercule:

1. Παράταση του προγράμματος Hercule για να διασφαλιστεί η εδραίωση του έργου που έχει πραγματοποιηθεί μέχρι σήμερα και να δοθεί η δυνατότητα στα νέα κράτη μέλη να επωφεληθούν περισσότερο από τις ευκαιρίες που παρέχει το πρόγραμμα.

2. Διορισμός συντονιστή ή σύσταση επιτροπής με αποστολή τον έλεγχο της εκτέλεσης του προγράμματος καθορισμός των δεικτών για τη βελτίωση της αξιολόγησης των δραστηριοτήτων· διασφάλιση της ανταλλαγής πληροφοριών προκειμένου να διενεργηθούν στο μέλλον αναλύσεις των επιπτώσεων στον εν λόγω τομέα· εξασφάλιση της σύνδεσης μεταξύ των στόχων του προγράμματος, της γεωγραφικής κατανομής των δικαιούχων και των επιτευχθέντων αποτελεσμάτων.

3. Προώθηση της συμμετοχής δικαιούχων από τα νέα κράτη μέλη καθώς και υποψηφίων που δεν είχαν επιλεχθεί στο παρελθόν, ούτως ώστε να διασφαλιστεί η υλοποίηση όλων των στόχων του προγράμματος.

4. Εξασφάλιση της διατήρησης των εγγεγραμμένων σήμερα πιστώσεων στις γραμμές του προϋπολογισμού που αφορούν το πρόγραμμα. Εφόσον περιληφθούν νέες δραστηριότητες στο πρόγραμμα, οι σχετικές δαπάνες θα πρέπει να προστεθούν σε ένα αναθεωρημένο κονδύλι για το πρόγραμμα.

5. Η διάρκεια ενός νέου προγράμματος Hercule πρέπει να ξεπερνά τα τρία έτη που προβλέπονται επί του παρόντος από το ισχύον πρόγραμμα.

II. Η πρόταση απόφασης που τροποποιεί και παρατείνει την απόφαση 804/2004/ΕΚ του Ευρωπαϊκού Κοινοβουλίου και του Συμβουλίου της 21ης Απριλίου 2004, για τη θέσπιση προγράμματος κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (πρόγραμμα «Hercule») εστιάζεται ιδίως στις εν λόγω συστάσεις.

Η εν λόγω πρόταση προβλέπει για το πρόγραμμα ότι στο εξής θα υπάρχει η δυνατότητα ανάθεσης συμβάσεων στον εν λόγω τομέα με πρόσκληση υποβολής προσφορών, καλύπτοντας έτσι κάθε είδος χρηματοδότησης στον τομέα της προστασίας των οικονομικών συμφερόντων. Το πρόγραμμα Hercule II θα καλύψει ιδίως τις δράσεις στον τομέα της καταπολέμησης του λαθρεμπορίου και της παραποίησης τσιγάρων, και θα διευρυνθεί για την καλύτερη κάλυψη ορισμένων τρίτων χωρών.

Παράρτημα: Έκθεση της OLAF “Έκθεση για την εκτέλεση του προγράμματος “Hercule” – Άρθρο 7α της απόφασης ΕΚ/ΣΥΜΒΟΥΛΙΟΥ (804/2004/ΕΚ) 21η Απριλίου 2004”.

ΑΙΤΙΟΛΟΓΙΚΗ ΕΚΘΕΣΗ

Με την απόφαση 804/2004/ΕΚ του Ευρωπαϊκού Κοινοβουλίου και του Συμβουλίου της 21ης Απριλίου 2004 θεσπίστηκε πρόγραμμα κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (πρόγραμμα «Hercule»). Το πρόγραμμα Hercule συνιστά βασική πράξη κατά την έννοια του άρθρου 49 του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.

Το πρόγραμμα Hercule έχει ως στόχο να διασφαλίσει ισοδύναμα και αποτελεσματικά επίπεδα προστασίας των οικονομικών συμφερόντων της Κοινότητας και την ανταλλαγή των βέλτιστων πρακτικών. Για το σκοπό αυτό το πρόγραμμα χρηματοδοτεί τις επιδοτήσεις που χορηγούνται για επιμέρους δράσεις όπως για παράδειγμα μελέτες, διασκέψεις ή καταρτίσεις, και αφετέρου καθιστά δυνατή τη χορήγηση επιδοτήσεων λειτουργίας σε οργανισμούς που αναπτύσσουν δραστηριότητες στον εν λόγω τομέα όπως για παράδειγμα ενώσεις που έχουν ιδρυθεί για την προώθηση της προστασίας των οικονομικών συμφερόντων της Κοινότητας.

Σύμφωνα με το άρθρο 7 στοιχείο (α) της απόφασης 804/2004/ΕΚ, η OLAF εκπόνησε έκθεση σχετικά με την εκτέλεση του προγράμματος και τη σκοπιμότητα της συνέχισής του. Δεδομένου ότι στην έκθεση για την εκτέλεση επιβεβαιώθηκε η επίτευξη του στόχου του προγράμματος, ιδίως όσον αφορά τη βελτίωση της προστασίας των οικονομικών συμφερόντων της Κοινότητας, στα συμπεράσματά της συνίσταται η συνέχιση του προγράμματος.

Με βάση τις συστάσεις της εν λόγω έκθεσης, η Επιτροπή αποφάσισε να υποβάλει πρόταση που τροποποιεί και παρατείνει την απόφαση 804/2004/ΕΚ για την περίοδο 2007–2013. Δεδομένου ότι ο κύριος στόχος του προγράμματος Hercule II παραμένει αμετάβλητος, οι τροποποιήσεις που περιλαμβάνονται στην πρόταση απόφασης εστιάζονται στα ακόλουθα στοιχεία:

- Οι «συμβάσεις» εισάγονται πλέον στη βασική πράξη η οποία καλύπτει επί του παρόντος μόνο τις επιδοτήσεις. Έτσι, όλες οι επιχειρησιακές δαπάνες που αφορούν γενικές δράσεις καταπολέμησης της απάτης, περιλαμβάνονται σε μια ενιαία βασική πράξη συμβάλλοντας στον εξορθολογισμό και στην απλούστευση των νομικών βάσεων που ισχύουν μέχρι σήμερα. Οι εν λόγω συμβάσεις αποσκοπούν στην επίτευξη των στόχων του προγράμματος, λειτουργώντας συμπληρωματικά σε σχέση με τους επιτευχθέντες μέσω των προσκλήσεων υποβολής προτάσεων. Πράγματι, σύμφωνα με το άρθρο 280 παράγραφος 3 της συνθήκης ΕΚ, τα κράτη μέλη, στο πλαίσιο του συντονισμού της δράσης τους σχετικά με την προστασία των οικονομικών συμφερόντων της Κοινότητας κατά της απάτης, διοργανώνουν, από κοινού με την Επιτροπή, τη στενή και τακτική συνεργασία μεταξύ των αρμοδίων αρχών. Η Επιτροπή από την πλευρά της, υλοποιεί τη συνεργασία αυτή με δράσεις όπως η ανάπτυξη και η διάθεση ειδικών μέσων μηχανοργάνωσης, η ανταλλαγή και η επεξεργασία δεδομένων, η αγορά ειδικού υλικού και η τεχνική βοήθεια για την παρακολούθηση των παράνομων δραστηριοτήτων καθώς και η οργάνωση από την Επιτροπή (OLAF) σεμιναρίων και διασκέψεων. Η σύναψη συμβάσεων στον τομέα της καταπολέμησης της απάτης, επιτρέπει συνεπώς την παροχή αγαθών και υπηρεσιών των οποίων η κυριότητα παραμένει στην Κοινότητα καθώς και τη στήριξη του συντονισμού με τα κράτη μέλη στον εν λόγω τομέα. Οι σχετικές με το πρόγραμμα Hercule συμβάσεις καλύπτουν τους τομείς «Υποστήριξη σε θέματα πληροφορικής», «Τεχνική βοήθεια» και «Κατάρτιση, σεμινάρια και διασκέψεις».

- Υπό την προοπτική αυτή και εξαιρουμένης της γραμμής του προϋπολογισμού «AFIS» (Σύστημα Πληροφοριών Κατά της Απάτης - γραμμή αριθ. 24 02 03), κρίθηκε σκόπιμο να συγχωνευθούν από το 2007 οι γραμμές του προϋπολογισμού που αφορούν την OLAF. Έτσι, οι πιστώσεις ανάληψης υποχρεώσεων και οι πιστώσεις πληρωμών που αφορούν γενικές δράσεις καταπολέμησης της απάτης θα εγγραφούν για την περίοδο 2007–2013, σε μία μόνο γραμμή του προϋπολογισμού που αφορά την Υπηρεσία. Το μέτρο αυτό επιτρέπει την αύξηση της διαφάνειας στην κατανομή των κονδυλίων, μέσω επιδοτήσεων ή συμβάσεων, και επιβεβαιώνει την έμφαση που δίδεται στην ποιότητα των υποβαλλομένων προτάσεων και στην ανταγωνιστική επιλογή.

- Οι επιδοτήσεις λειτουργίας απαλείφονται από τη βασική πράξη καθόσον δεν χορηγήθηκαν στα πλαίσια του προγράμματος Hercule 2004–2006. Κρίθηκε λοιπόν σκόπιμο να εστιασθούν οι διαθέσιμοι οικονομικοί πόροι κυρίως στην προώθηση δράσεων και όχι στη στήριξη οργανισμών.

- Οι τομεακοί στόχοι του προγράμματος έχουν καθοριστεί με σαφήνεια. Ο γενικός στόχος της καταπολέμησης της απάτης και κάθε άλλης παράνομης δραστηριότητας που πλήττει τα οικονομικά συμφέροντα της Κοινότητας τίθεται σε εφαρμογή μέσω επιμέρους στόχων σε τρεις τομείς δραστηριοτήτων και συγκεκριμένα: «Τεχνική βοήθεια», «Κατάρτιση, σεμινάρια και διασκέψεις», και «Υποστήριξη σε θέματα πληροφορικής».

- Σε συνέχεια των αυξημένων προσπαθειών και δεσμεύσεων για την καταπολέμηση του λαθρεμπορίου τσιγάρων, περιλαμβανομένης της σύναψης συμφωνίας μεταξύ της Επιτροπής και πολλών κρατών μελών με μεγάλη καπνοβιομηχανία, κρίνεται απαραίτητο να διατυπωθούν με μεγαλύτερη σαφήνεια οι στόχοι της καταπολέμησης του λαθρεμπορίου και της παραποίησης/απομίμησης τσιγάρων. Ο στόχος αυτός εξάλλου είναι σύμφωνος με τα συμπεράσματα της ανάλυσης κινδύνου που πραγματοποιήθηκε από την Επιτροπή σε συνεργασία με τα κράτη μέλη. Η ανάλυση που εκπόνησε η OLAF σχετικά με την κατάσταση όσον αφορά τους κινδύνους απάτης καταλήγει στις ακόλουθες διαπιστώσεις: 1) σίγουρη αύξηση στο μέλλον του λαθρεμπορίου παραποιημένων τσιγάρων, 2) εμφάνιση στο ευρωπαϊκό έδαφος της παραγωγής παραποιημένων τσιγάρων, 3) ύπαρξη ανάγκης για προώθηση της συνεργασίας μεταξύ των αρμόδιων εθνικών αρχών, 4) χαρακτηρισμός ορισμένων εξωτερικών συνόρων ως ζωνών «υψηλού κινδύνου» καθόσον αποτελούν διόδους για την εισαγωγή παραποιημένων τσιγάρων στην εσωτερική αγορά της ΕΕ, 5) η αυξημένη ανάγκη για συνεργασία και υποστήριξη των δραστηριοτήτων καταπολέμησης της απάτης μεταξύ των κρατών μελών στον εν λόγω τομέα αναδεικνύεται από τη σύναψη συμφωνίας μεταξύ, αφενός, καπνοβιομηχανίας και, αφετέρου, των κρατών μελών και της Επιτροπής με στόχο την ενίσχυση των δράσεων στον τομέα της παραποίησης και της λαθρεμπορίας τσιγάρων.

- Τα κράτη που υπέγραψαν στις 25 Απριλίου 2005 τη συνθήκη προσχώρησης καθώς και οι υποψήφιες χώρες, μπορούν να συμμετάσχουν στο πρόγραμμα σύμφωνα με μνημόνιο συμφωνίας που καταρτίζεται με βάση τις αντίστοιχες συμφωνίες-πλαίσιο. Επιπλέον, για να εξασφαλιστεί η προώθηση δράσεων καταπολέμησης της απάτης και κάθε παράνομης δραστηριότητας που πλήττει τα οικονομικά συμφέροντα της Κοινότητας, περιλαμβανομένης της καταπολέμησης του λαθρεμπορίου και της παραποίησης τσιγάρων, πέραν του εδάφους της Ένωσης, κρίνονται επιλέξιμες οι δαπάνες για τη συμμετοχή εκπροσώπων ορισμένων τρίτων κρατών καθώς και χωρών που καλύπτονται από την Ευρωπαϊκή Πολιτική Καλής Γειτονίας.

- Η συνέχιση του προγράμματος διασφαλίζει την εδραίωση της προόδου που έχει σημειωθεί μέχρι σήμερα. Η παράταση που εντάσσεται στο πλαίσιο των δημοσιονομικών προοπτικών 2007–2013 και η οποία υπερβαίνει οπωσδήποτε τα τρία έτη-περίοδος που καλύπτεται από το πρόγραμμα Hercule αναμένεται να διασφαλίσει τη συνέχεια και τη σταθερότητα των δραστηριοτήτων της Επιτροπής (OLAF) στον τομέα της καταπολέμησης της απάτης.

Κατά την αξιολόγηση διαπιστώθηκε επίσης η ανάγκη να βελτιωθεί η παρακολούθηση της εκτέλεσης του προγράμματος, για παράδειγμα με τη σύσταση επιτροπής παρακολούθησης ή με τον καθορισμό δεικτών. Οι συστάσεις αυτές θα εφαρμοστούν στο πλαίσιο της διαχείρισης αλλά δεν απαιτείται να πραγματοποιηθούν αλλαγές στη νομική βάση.

2006/0114 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

που τροποποιεί και παρατείνει την απόφαση αριθ. 804/2004/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τη θέσπιση προγράμματος κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (πρόγραμμα «Hercule II»)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 280,

την πρόταση της Επιτροπής[2],

τη γνώμη του Ελεγκτικού Συνεδρίου[3],

αποφασίζοντας σύμφωνα με τη διαδικασία του άρθρου 251 της συνθήκης ΕΚ,

Εκτιμώντας τα ακόλουθα:

(1) Η Κοινότητα και τα κράτη μέλη έχουν ως στόχο την καταπολέμηση της απάτης και κάθε άλλης παράνομης δραστηριότητας που πλήττει τα οικονομικά συμφέροντα της Κοινότητας, περιλαμβανομένης της καταπολέμησης του λαθρεμπορίου και της παραποίησης τσιγάρων.

(2) Οι δράσεις που έχουν ως στόχο την καλύτερη ενημέρωση, την εκπόνηση μελετών και την παροχή κατάρτισης ή την τεχνική βοήθεια συμβάλλουν αισθητά στη βελτίωση της προστασίας των οικονομικών συμφερόντων της Κοινότητας.

(3) Η στήριξη παρόμοιων πρωτοβουλιών με τη χορήγηση επιδοτήσεων επέτρεψε στο παρελθόν την ενίσχυση της δράσης της Κοινότητας και των κρατών μελών στον τομέα της καταπολέμησης της απάτης και της προστασίας των οικονομικών συμφερόντων της Κοινότητας καθώς και στην επίτευξη των προβλεπομένων στο πρόγραμμα Hercule στόχων για την περίοδο 2004–2006.

(4) Σύμφωνα με το άρθρο 7 στοιχείο (α) της απόφασης 804/2004/ΕΚ, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση της OLAF σχετικά με την εκτέλεση του προγράμματος Hercule και τη σκοπιμότητα της συνέχισής του. Στα συμπεράσματα της έκθεσης αυτής υπογραμμίζεται η επίτευξη των στόχων που τέθηκαν από το πρόγραμμα Hercule και συνιστάται η παράταση του προγράμματος για την περίοδο 2007-2013.

(5) Για να εδραιωθεί η δράση της Κοινότητας και των κρατών μελών στον τομέα της προστασίας των οικονομικών συμφερόντων της Κοινότητας, περιλαμβανομένης της καταπολέμησης του λαθρεμπορίου και της παραποίησης τσιγάρων, το νέο πρόγραμμα πρέπει να περιλάβει όλες τις επιχειρησιακές δαπάνες που αφορούν τις γενικές δράσεις καταπολέμησης της απάτης της Επιτροπής (OLAF) σε μια ενιαία βασική πράξη.

(6) Η χορήγηση επιδοτήσεων για δράσεις και η σύναψη δημοσίων συμβάσεων με σκοπό την προώθηση και την εκτέλεση του προγράμματος, πρέπει να υλοποιούνται σύμφωνα με τις διατάξεις που προβλέπονται στον κανονισμό (ΕΚ, Ευρατόμ) αριθ. 1605/2002 και στους κανόνες εφαρμογής του. Λαμβανομένου υπόψη ότι στο παρελθόν δεν υλοποιήθηκε η στήριξη πρωτοβουλιών με χορήγηση επιδοτήσεων λειτουργίας, κρίνεται σκόπιμο να απαλειφθούν οι επιδοτήσεις λειτουργίας.

(7) Τα προσχωρούντα κράτη που υπέγραψαν στις 25 Απριλίου 2005 τη συνθήκη προσχώρησης και οι υποψήφιες χώρες πρέπει να έχουν τη δυνατότητα συμμετοχής στο πρόγραμμα Hercule, βάσει μνημονίου συμφωνίας καταρτισθέντος σύμφωνα με τις αντίστοιχες συμφωνίες πλαίσιο.

ΑΠΟΦΑΣΙΖΟΥΝ:

Άρθρο 1 - Τροποποιήσεις

Η απόφαση 804/2004/ΕΚ του Ευρωπαϊκού Κοινοβουλίου και του Συμβουλίου για τη θέσπιση προγράμματος κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (πρόγραμμα «Hercule») τροποποιείται ως εξής:

6. Το άρθρο 1 τροποποιείται ως εξής:

(α) Ο τίτλος αντικαθίσταται από το ακόλουθο κείμενο:

«Γενικοί στόχοι του προγράμματος»

(β) Στην παράγραφο 2, η πρώτη φράση αντικαθίσταται από το ακόλουθο κείμενο:

«Το πρόγραμμα έχει ως στόχο να συμβάλει στην προστασία των οικονομικών συμφερόντων της Κοινότητας μέσω της προώθησης δράσεων βάσει των γενικών κριτηρίων που αναφέρονται στο παράρτημα».

7. Παρεμβάλλεται το ακόλουθο άρθρο 1α με τίτλο «Τομεακοί στόχοι του προγράμματος»:

«Στο πλαίσιο των γενικών στόχων, το πρόγραμμα προωθεί τους ακόλουθους τομεακούς στόχους στον τομέα της προστασίας των οικονομικών συμφερόντων της Κοινότητας, περιλαμβανομένου του τομέα της καταπολέμησης του λαθρεμπορίου και της παραποίησης τσιγάρων:

(α) Στον τομέα «Τεχνική βοήθεια»: ανάπτυξη και βελτίωση των μεθόδων διεξαγωγής των ερευνών και των τεχνικών μέσων για την καταπολέμηση της απάτης καθώς και βελτίωση της ποιότητας της τεχνικής και επιχειρησιακής υποστήριξης που παρέχεται κατά τις έρευνες.

(β) Στον τομέα «Κατάρτιση, σεμινάρια και διασκέψεις», υπάρχουν δύο πτυχές: 1) προώθηση και βελτίωση της συνεργασίας μεταξύ των κρατών μελών και της Κοινότητας με την καλύτερη κατανόηση των κοινοτικών και εθνικών μηχανισμών μέσω της ανταλλαγής πείρας μεταξύ των αρχών των κρατών μελών και της διάδοσης των γνώσεων, ιδίως των επιχειρησιακών, 2) προώθηση και βελτίωση της συνεργασίας μεταξύ των αρμοδίων για την εφαρμογή στην πράξη και των θεωρητικών· ευαισθητοποίηση των δικαστών και των λοιπών νομικών.

(γ) Στον τομέα «Υποστήριξη σε θέματα πληροφορικής»: παροχή πληροφοριών και υποστήριξη δράσεων με στόχο την πρόσβαση σε πληροφορίες, δεδομένα και βάσεις δεδομένων.

8. Το άρθρο 2 τροποποιείται ως εξής:

(α) Ο τίτλος αντικαθίσταται από το ακόλουθο κείμενο:

«Κοινοτική χρηματοδότηση»

(β) Προστίθεται η εξής παράγραφος 1:

«1. Η κοινοτική χρηματοδότηση μπορεί να λάβει τις ακόλουθες νομικές μορφές:

- επιδοτήσεις,

- δημόσιες συμβάσεις.

(γ) Οι παράγραφοι 2 και 3 αντικαθίστανται από το ακόλουθο κείμενο:

«Η κοινοτική χρηματοδότηση καλύπτει, μέσω δημοσίων συμβάσεων ή με τη χορήγηση επιδοτήσεων, τις δαπάνες λειτουργίας που αφορούν τις δράσεις στον τομέα της προστασίας των οικονομικών συμφερόντων της Κοινότητας»

9. Το άρθρο 3 τροποποιείται ως εξής:

(α) Η παράγραφος (α) αντικαθίσταται από το ακόλουθο κείμενο:

«Στις προσχωρούσες χώρες που υπέγραψαν τη συνθήκη προσχώρησης στις 25 Απριλίου 2005».

(β) Οι παράγραφοι (γ) και (δ) απαλείφονται και αντικαθίστανται από το ακόλουθο κείμενο:

«Στις υποψήφιες χώρες που είναι συνδεδεμένες με την Ένωση σύμφωνα με τους όρους που καθορίζονται στις συμφωνίες σύνδεσης ή στα πρόσθετα πρωτόκολλά τους για συμμετοχή σε κοινοτικά προγράμματα, όπως συνάφθηκαν ή πρόκειται να συναφθούν με τις χώρες αυτές».

10. Το άρθρο 4 τροποποιείται ως εξής:

(α) Ο τίτλος αντικαθίσταται από το ακόλουθο κείμενο:

«Εφαρμογή»

(β) Η παράγραφος 1 αντικαθίσταται από το ακόλουθο κείμενο:

«1. Η κοινοτική χρηματοδότηση υλοποιείται σύμφωνα με τον κανονισμό ΕΚ/Ευρατόμ αριθ. 1605/2002 του Συμβουλίου της 25ης Ιουνίου 2002.»

(γ) Η παράγραφος 3 απαλείφεται.

11. Το άρθρο 5 τροποποιείται ως εξής:

Η παράγραφος 2 απαλείφεται.

12. Το άρθρο 6 τροποποιείται ως εξής:

(α) Η παράγραφος 1 αντικαθίσταται από το ακόλουθο κείμενο:

«Το παρόν πρόγραμμα παρατείνεται από την 1η Ιανουαρίου 2007 μέχρι την 31η Δεκεμβρίου 2013»

(β) Η παράγραφος 2 αντικαθίσταται από το ακόλουθο κείμενο:

«Το χρηματοδοτικό πλαίσιο για την εκτέλεση του παρόντος προγράμματος, για την περίοδο 2007 έως 2013, ανέρχεται σε 98.525.000 €».

13. Το άρθρο 7 τροποποιείται ως εξής:

(α) Η παράγραφος (α) αντικαθίσταται από το ακόλουθο κείμενο:

«Το αργότερο στις 31 Δεκεμβρίου 2010, έκθεση της OLAF σχετικά με την εκτέλεση του προγράμματος και τη σκοπιμότητα συνέχισής του».

(β) Η παράγραφος (β) αντικαθίσταται από το ακόλουθο κείμενο:

«Το αργότερο στις 31 Δεκεμβρίου 2014, έκθεση της OLAF σχετικά με την επίτευξη των στόχων του παρόντος προγράμματος. Στην εν λόγω έκθεση, η οποία βασίζεται στα αποτελέσματα που έχουν επιτύχει οι δικαιούχοι των επιδοτήσεων, αποτιμάται ιδιαίτερα η αποτελεσματικότητα των δράσεων των δικαιούχων ως προς την επίτευξη των στόχων του άρθρου 1 και του παραρτήματος».

14. Το σημείο 1 του παραρτήματος «Επιδοτούμενες δραστηριότητες» αντικαθίσταται από το ακόλουθο κείμενο:

«Ο γενικός στόχος που καθορίζεται στο άρθρο 1 και οι τομεακοί στόχοι που καθορίζονται στο άρθρο 1β, αποβλέπουν στην ενίσχυση της κοινοτικής δράσης στον τομέα της πρόληψης της απάτης που πλήττει τα οικονομικά συμφέροντα της Κοινότητας και της καταπολέμησης της απάτης αυτής, συμπεριλαμβανομένης της καταπολέμησης του λαθρεμπορίου και της παραποίησης τσιγάρων, μέσω της προώθησης στον τομέα αυτό των δράσεων των οργανισμών που αναπτύσσουν δραστηριότητα στον εν λόγω τομέα.

Οι δράσεις που δύνανται να συμβάλουν στην ενίσχυση και την αποτελεσματικότητα της κοινοτικής δραστηριότητας, σύμφωνα με το άρθρο 2, είναι συγκεκριμένα οι ακόλουθες:

(α) οργάνωση σεμιναρίων και διασκέψεων,

(β) προώθηση επιστημονικών μελετών επί των κοινοτικών πολιτικών στον τομέα της προστασίας των οικονομικών συμφερόντων της Κοινότητας,

(γ) συντονισμός δραστηριοτήτων σχετικών με την προστασία των οικονομικών συμφερόντων της Κοινότητας (συνεδριάσεις),

(δ) κατάρτιση και ευαισθητοποίηση, συμπεριλαμβανομένων των δράσεων κοινών επιχειρήσεων εποπτείας,

(ε) προώθηση ανταλλαγών ειδικευμένου προσωπικού,

(στ) ανάπτυξη και διάθεση ειδικών μέσων μηχανοργάνωσης, επεξεργασία δεδομένων,

(ζ) τεχνική βοήθεια περιλαμβανομένης της αγοράς εξοπλισμού,

(η) προώθηση και ενίσχυση της ανταλλαγής δεδομένων,

(θ) παροχή πληροφοριών και υποστήριξη δράσεων που αποβλέπουν στην πρόσβαση σε πληροφορίες, δεδομένα και πηγές δεδομένων,

(ι) αγορά ειδικού τεχνικού υλικού και τεχνική υποστήριξη για την παρακολούθηση παράνομων δραστηριοτήτων στον τομέα της καταπολέμησης της απάτης.»

15. Το σημείο 2 του παραρτήματος τροποποιείται ως εξής:

(α) η έκφραση «κοινοτική επιδότηση» στην πρώτη παράγραφο αντικαθίσταται από την ακόλουθη:

«Κοινοτική χρηματοδότηση (σύμβαση ή επιδότηση)»

(β) Η τρίτη παράγραφος απαλείφεται.

16. Το σημείο 3 του παραρτήματος τροποποιείται ως εξής:

Η παράγραφος αντικαθίσταται από την ακόλουθη:

«Οι οργανισμοί που δικαιούνται επιδότηση για ανάληψη δράσης δυνάμει του σημείου 2 επιλέγονται βάσει προσκλήσεως υποβολής προτάσεων».

17. Το σημείο 4 του παραρτήματος τροποποιείται ως εξής:

Η παράγραφος αντικαθίσταται από την ακόλουθη:

«Οι αιτήσεις επιδότησης για δράσεις αξιολογούνται λαμβάνοντας υπόψη τα ακόλουθα χαρακτηριστικά:».

18. Το σημείο 5 του παραρτήματος τροποποιείται ως εξής:

(α) Η δεύτερη παράγραφος αντικαθίσταται από την ακόλουθη:

«Επιλέξιμες είναι επίσης οι δαπάνες που συνδέονται με τη συμμετοχή εκπροσώπων των χωρών των Βαλκανίων οι οποίες συμμετέχουν στη διαδικασία σταθεροποίησης και σύνδεσης για τις χώρες της Νοτιοανατολικής Ευρώπης (1), της Ρωσικής Ομοσπονδίας, των κρατών που υπάγονται στην Ευρωπαϊκή Πολιτική Καλής Γειτονίας (2) καθώς και ορισμένων άλλων τρίτων χωρών με τις οποίες η Κοινότητα έχει συνάψει συμφωνία αμοιβαίας συνδρομής σε τελωνειακά θέματα».

(β) Η δεύτερη υποσημείωση στο κάτω μέρος της σελίδας αντικαθίσταται από την ακόλουθη:

«Αλγερία, Αρμενία, Παλαιστινιακή Αρχή, Αζερμπαϊτζάν, Λευκορωσία, Αίγυπτος, Γεωργία, Ισραήλ, Ιορδανία, Λίβανος, Λιβύη, Μαρόκο, Μολδαβία, Συρία, Τυνησία, Ουκρανία»

19. Το σημείο 6 του παραρτήματος τροποποιείται ως εξής:

(α) Η πρώτη φράση της παραγράφου 6.1 διαγράφεται.

(β) Η παράγραφος 6.2 αντικαθίσταται από την ακόλουθη:

«Η Επιτροπή, είτε άμεσα μέσω του προσωπικού της, είτε μέσω κάθε άλλου ειδικευμένου εξωτερικού οργανισμού της επιλογής της, δικαιούται να πραγματοποιήσει λογιστικό έλεγχο σχετικά με τον τρόπο που χρησιμοποιήθηκε η κοινοτική χρηματοδότηση. Οι εν λόγω λογιστικοί έλεγχοι δύνανται να διεξαχθούν καθόλη τη διάρκεια της σύμβασης καθώς και κατά τη διάρκεια των πέντε ετών που υπολογίζονται από την ημερομηνία καταβολής του τελικού ποσού. Τα αποτελέσματα των εν λόγω λογιστικών ελέγχων μπορούν ενδεχομένως να οδηγήσουν σε αποφάσεις για ανάκτηση ποσών από την Επιτροπή.»

Άρθρο 2 Θέση σε ισχύ

Η παρούσα απόφαση αρχίζει να ισχύει την επομένη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Πρόταση απόφασης του Κοινοβουλίου και του Συμβουλίου που τροποποιεί και παρατείνει την απόφαση 804/2004/ΕΚ του Ευρωπαϊκού Κοινοβουλίου και του Συμβουλίου της 21ης Απριλίου 2004, για τη θέσπιση προγράμματος κοινοτικής δράσης για την προώθηση δράσεων στον τομέα της προστασίας των οικονομικών συμφερόντων της Κοινότητας (πρόγραμμα «Hercule»)

2. ΠΛΑΙΣΙΟ ΔΒΔ / ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας (-είς) δραστηριότητας και σχετική (-ές) δραστηριότητα (-ες):

24.02 Καταπολέμηση της απάτης

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B..A) περιλαμβανομένων των ονομασιών τους:

24.0201 Γενικά μέτρα για την καταπολέμηση της απάτης – Hercule II

3.2. Διάρκεια της δράσης και της δημοσιονομικής επίπτωσης:

7 έτη (2007 – 2013)

3.3. Δημοσιονομικά χαρακτηριστικά ( να προστεθούν γραμμές εάν είναι αναγκαίο):

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονομικών προοπτικών |

24.0201 | MYΔ | ΔΠ | ΟΧΙ | ΝΑΙ | ΝΑΙ | Αριθ. 1α) |

4. ΑΝΑΚΕΦΑΛΑΙΩΤΙΚΌΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ.ευρώ (τρία δεκαδικά ψηφία)

Είδος δαπάνης | Τμήμα αριθ. | Έτος n | n + 1 | n + 2 | n + 3 | n + 4 | n + 5 και επό-μενα | Σύνολο |

Επιχειρησιακές δαπάνες[4] |

Πιστώσεις ανάληψης υποχρεώσεων (ΠΑΥ) | 8.1 | α | 13,725 | 13,8 | 14 | 14,1 | 14,2 | 28,7 | 98,525 |

Πιστώσεις πληρωμών (ΠΠ) | β | 11 | 11 | 11,5 | 11,5 | 11,6 | 41,925 | 98,525 |

Διοικητικές δαπάνες περιλαμβανόμενες στο ποσό αναφοράς[5] |

Τεχνική και διοικητική βοήθεια (ΜΔΠ) | 8.2.4 | γ |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 13,725 | 13,8 | 14 | 14,1 | 14,2 | 28,7 | 98,525 |

Πιστώσεις πληρωμών | β+γ | 11 | 11 | 11,5 | 11,5 | 11,6 | 41,925 | 98,525 |

Διοικητικές δαπάνες μη περιλαμβανόμενες στο ποσό αναφοράς[6] |

Ανθρώπινοι πόροι και συναφείς δαπάνες (ΜΔΠ) | 8.2.5 | δ | 0,864 | 0,864 | 0,864 | 0,864 | 0,864 | 1,728 | 6,0480 |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6 | ε | 0,035 | 0,035 | 0,035 | 0,035 | 0,035 | 0,070 | 0,245 |

Συνολικές ενδεικτικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 14,624 | 14,699 | 14,899 | 14,999 | 15,099 | 30,498 | 104,818 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 11,899 | 11,899 | 12,399 | 12,399 | 12,499 | 43,723 | 104,818 |

Λεπτομέρειες σχετικά με τη συγχρηματοδότηση

Εάν η πρόταση προβλέπει συγχρηματοδότηση από τα κράτη μέλη ή από άλλους οργανισμούς (διευκρινίστε ποιους), ο κατωτέρω πίνακας πρέπει να περιλαμβάνει εκτίμηση του επιπέδου της συγχρηματοδότησης (μπορούν να προστεθούν γραμμές εάν προβλέπεται ότι περισσότεροι οργανισμοί θα συμμετάσχουν στη συγχρηματοδότηση):

εκατ. ευρώ (3 δεκαδικά ψηφία)

Συγχρηματοδοτών οργανισμός | Έτος n | n + 1 | n + 2 | n + 3 | n + 4 | n + 5 και επό-μενα | Σύνολο |

…………………… | στ |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με το δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της Διοργανικής Συμφωνίας[7] (σχετικά με το μέσο ευελιξίας ή με την αναθεώρηση των δημοσιονομικών προοπτικών).

4.1.3. Δημοσιονομική επίπτωση στα έσοδα

( Η πρόταση δεν έχει δημοσιονομική επίπτωση στα έσοδα

( Η πρόταση έχει δημοσιονομική επίπτωση – η επίπτωση στα έσοδα είναι η ακόλουθη:

εκατ. ευρώ (με ένα δεκαδικό ψηφίο)

Πριν τη δράση [Έτος n-1] | Κατάσταση μετά τη δράση |

Σύνολο ανθρώπινων πόρων | 8 | 8 | 8 | 8 | 8 | 8 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυπρόθεσμα ή μακροπρόθεσμα

Η Επιτροπή (OLAF) παρέχει στα κράτη μέλη την απαραίτητη υποστήριξη και πολυτομεακή τεχνογνωσία ώστε να τα βοηθήσει στην καταπολέμηση της απάτης, περιλαμβανομένης της καταπολέμησης του λαθρεμπορίου τσιγάρων. Στόχος της είναι να συμβάλει στη χάραξη μιας ευρωπαϊκής στρατηγικής στην καταπολέμηση της απάτης και των παράνομων δραστηριοτήτων και για το λόγο αυτό αναλαμβάνει τις απαιτούμενες πρωτοβουλίες για να ενισχύσει τη σχετική νομοθεσία.

Στο πλαίσιο αυτό οι κύριοι στόχοι είναι:

1. για τη βελτίωση της συνεργασίας μέσω της καλύτερης κατανόησης των εθνικών, διεθνών και κοινοτικών μηχανισμών στον τομέα της καταπολέμησης της απάτης, η Επιτροπή θεωρεί ουσιαστική τη στήριξη των μέτρων καταπολέμησης της απάτης των κρατών μελών, περιλαμβανομένης της καταπολέμησης της λαθρεμπορίας τσιγάρων, ιδίως με τη συγχρηματοδότηση ενεργειών κατάρτισης υπό μορφή εργαστηρίων, σεμιναρίων, διασκέψεων και ανταλλαγής προσωπικού.

2. για τη βελτίωση της συνεργασίας μεταξύ των αρμόδιων εθνικών αρχών στον τομέα της καταπολέμησης της απάτης, η Επιτροπή (OLAF) θεωρεί ουσιαστική την υποστήριξη των εθνικών υπηρεσιών καταπολέμησης της απάτης, ιδίως με τη συγχρηματοδότηση της απόκτησης εξελιγμένου τεχνικού εξοπλισμού που θα χρησιμοποιηθεί για την καταπολέμηση της απάτης.

5.2. Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατή συνέργεια

Κατάρτιση, διασκέψεις και σεμινάρια στον τομέα της καταπολέμησης της απάτης: ο ρόλος της δραστηριότητας αυτής είναι σημαντικός για την ενημέρωση των υπαλλήλων στις υπηρεσίες των κρατών μελών σχετικά με την αποστολή της OLAF και την ανάγκη για ενεργό προστασία των οικονομικών συμφερόντων της Κοινότητας. Συμπληρωματικές δράσεις έχουν βασιστεί στα προγράμματα AGIS και FISCALIS.

Τεχνική βοήθεια στον τομέα της καταπολέμησης της απάτης: ο ρόλος της δραστηριότητας αυτής είναι σημαντικός στην υποστήριξη των εθνικών υπηρεσιών επιβολής του νόμου καθόσον τους δίδει τη δυνατότητα να χρησιμοποιήσουν νέα μέσα και μεθόδους στην καταπολέμηση της απάτης και τους παρέχει συνδρομή στον αγώνα αυτό. Η εν λόγω δραστηριότητα ενισχύει επίσης τη συνεργασία μεταξύ αυτών παρέχοντάς τους εξελιγμένα τεχνικά μέσα για την καταπολέμηση της απάτης. Επιπλέον, αποτελεί φόρουμ συζήτησης για τις τεχνικές μεθόδους καταπολέμησης της απάτης, περιλαμβανομένης της λαθρεμπορίας τσιγάρων και θεμάτων δωροδοκίας για τα οποία δεν υπάρχουν άλλα φόρα. Η συμπληρωματικότητα της δραστηριότητας αυτής με τους στόχους και τα καθήκοντα της Europol θα είναι πάντα υπό έλεγχο ώστε να αποφευχθεί η επικάλυψη μεταξύ των προτάσεων που υποβάλλονται στο πλαίσιο του παρόντος προγράμματος και του ρόλου της Europol.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Αύξηση της ευαισθητοποίησης, ενισχυμένη συνεργασία, αριθμός συμμετεχόντων που έχουν καταρτιστεί, εμφάνιση νέων δικτύων συνεργασίας, οργάνωση συνεδριάσεων, διάδοση πληροφοριών, συγκριτικές νομικές μελέτες, διεύρυνση δυνατοτήτων αντιμετώπισης τεχνικών δυσχερειών, πληροφόρηση για νέες προσεγγίσεις.

5.4. Μέθοδος υλοποίησης (ενδεικτική)

( Κεντρική διαχείριση

( άμεσα από την Επιτροπή

( έμμεσα με ανάθεση:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς / οργανισμούς με αποστολή δημόσιας υπηρεσίας

( Επιμερισμένη ή αποκεντρωμένη διαχείριση

( με τα κράτη μέλη

( με τρίτες χώρες

( Από κοινού διαχείριση με διεθνείς οργανισμούς (διευκρινίστε)

Παρατηρήσεις:

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η παρακολούθηση και η αξιολόγηση είναι συνεχείς διαδικασίες υπό διαρκή έλεγχο. Το σύστημα παρακολούθησης είναι πλήρως λειτουργικό από την αρχή και καθόλη τη διάρκεια της διαδικασίας μέχρι την τελική έκθεση.

Τα απαιτούμενα είδη αξιολόγησης είναι τα εξής:

• Εκ των προτέρων αξιολόγηση κάθε πρότασης από επιτροπή εμπειρογνωμόνων στον τομέα του επιδοτούμενου προγράμματος και σε δημοσιονομικά θέματα. Κάθε πρόταση εξετάζεται και σταθμίζεται και τα τελικά συμπεράσματα εξάγονται κατά τη(τις) συνεδρίαση(εις) της επιτροπής αξιολόγησης.

• Αξιολόγηση από το δικαιούχο με βάση το τυποποιημένο έντυπο αξιολόγησης που χορηγεί η Επιτροπή (OLAF).

• Επιτόπια αξιολόγηση προκειμένου να διασφαλιστεί ότι η δράση έχει πράγματι λάβει χώρα, ότι καλύπτει τα θέματα που περιλαμβάνονται στην πρόταση και ότι είναι σύμφωνη με το σχέδιο/πρόγραμμα που κατατέθηκε με την πρόταση.

• Επιτόπια αξιολόγηση για να διαπιστωθεί η απόκτηση, να διασφαλιστεί ότι ο εξοπλισμός λειτουργεί και είναι σύμφωνος με τις προδιαγραφές. Στο πλαίσιο των ελέγχων επαληθεύεται επίσης δειγματοληπτικά το εθνικό μερίδιο συμμετοχής.

• Τελική αξιολόγηση του γεγονότος, της δράσης, της τεχνικής βοήθειας από την Επιτροπή (OLAF).

6.2. Αξιολόγηση

6.2.1. Εκ των προτέρων

Το 2005, η εκ των προτέρων εσωτερική αξιολόγηση του προγράμματος Hercule βασίστηκε στις εκθέσεις αξιολόγησης των σχεδίων που εκπονήθηκαν κατά την περίοδο 2003-2005.

6.2.2. Μέτρα που λήφθηκαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

Τα διδάγματα αποτελούν αναπόσπαστο μέρος της κάθε αξιολόγησης που εκπονείται.

Για τη βελτίωση της εκτέλεσης του προγράμματος όσον αφορά τους τομείς δραστηριότητας, τα αποτελέσματα χρησιμοποιήθηκαν ως αναφορά για μελλοντικές δράσεις.

6.2.3. Όροι και συχνότητα των μελλοντικών αξιολογήσεων

Σε εξέλιξη (κάθε σχέδιο, κάθε έτος)

7. Μέτρα για την καταπολέμηση της απάτης

Για την προστασία των οικονομικών συμφερόντων της Ευρωπαϊκής Κοινότητας από την απάτη και τις λοιπές παρατυπίες, η Επιτροπή διενεργεί επιτόπιους ελέγχους και εξακριβώσεις στο πλαίσιο του παρόντος προγράμματος σύμφωνα με τον κανονισμό (Ευρατόμ, ΕΚ) αριθ. 2185/96 του Συμβουλίου της 11ης Νοεμβρίου 1996 σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες. Εφόσον κριθεί σκόπιμο διενεργούνται έρευνες από την Ευρωπαϊκή Υπηρεσία Καταπολέμησης της Απάτης (OLAF) οι οποίες διέπονται από τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (3 δεκαδικά ψηφία)

Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 |

Μόνιμοι ή έκτακτοι υπάλληλοι [8] (XX 01 01) | A*/AD | 1,5 | 1,5 | 1,5 | 1,5 | 1,5 | 1,5 |

B*, C*/AST | 6,5 | 6,5 | 6,5 | 6,5 | 6,5 | 6,5 |

Προσωπικό[9] που χρηματοδοτείται από το άρθρο XX 01 02 |

Λοιπό προσωπικό[10] που χρηματοδοτείται από το άρθρο XX 01 04/05 |

ΣΥΝΟΛΟ | 8 | 8 | 8 | 8 | 8 |

Οι ανάγκες σε ανθρώπινους και διοικητικούς πόρους θα καλυφθούν από τις πιστώσεις που χορηγούνται στην αρμόδια για τη διαχείριση υπηρεσία στο πλαίσιο της ετήσιας διαδικασίας χορήγησης των πιστώσεων.

8.2.2. Περιγραφή των καθηκόντων που απορρέουν από τη δράση

Προσωπικό AD:

Διατάκτης, σύνταξη βασικής πράξης, σύνταξη αποφάσεων χρηματοδότησης, επίβλεψη εκτέλεσης του προγράμματος, διορισμός επιτροπής αξιολόγησης, λήψη αποφάσεων για χρηματοδότηση.

Προσωπικό AST:

Εκτέλεση του προγράμματος/διαχείριση σχεδίων

• Εκτέλεση των αποφάσεων χρηματοδότησης (σύνταξη και ενημέρωση των εγγράφων για την πρόσκληση υποβολής προτάσεων, των οδηγιών για τους αιτούντες και των εντύπων της αίτησης)

• Δημοσίευση της πρόσκλησης υποβολής προτάσεων στο δικτυακό τόπο της Επιτροπής (OLAF)

• Παροχή συμβουλών στους αιτούντες

• Εφοδιασμός των μελών της επιτροπής με όλα τα σχετικά έγγραφα τεκμηρίωσης για τη διενέργεια της αξιολόγησης

• Παρακολούθηση της συνέχειας που έχει δοθεί σε σύσταση της επιτροπής αξιολόγησης

• Προετοιμασία και έλεγχος των σχετικών εγγράφων για τους επιλεχθέντες υποψηφίους

• Παροχή βοήθειας και τακτικές επαφές με δικαιούχους σε σχέση με όλα τα θέματα εκτέλεσης του σχεδίου (τεχνικά και χρηματοοικονομικά)

• Αξιολόγηση σχεδίων με βάση τις αποστολές αξιολόγησης, τις εκθέσεις σχεδίων, τις απόψεις των συμμετεχόντων και του προσωπικού της Επιτροπής (OLAF) που συμμετείχαν στην κατάρτιση

• Διάδοση των αποτελεσμάτων των σχεδίων εντός της Επιτροπής (OLAF)

• Επαλήθευση όλων των δημοσιονομικών εγγράφων και εκθέσεων για την επικύρωση των δημοσιονομικών συναλλαγών (αναλήψεις υποχρεώσεων, πληρωμές και ενδεχομένως εντολές είσπραξης)

• Δραστηριότητες γραφείου και υποστήριξη σε όλα τα σχετικά με τη δράση καθήκοντα.

• Αναλήψεις υποχρεώσεων, πληρωμές και ενδεχομένως εντολές είσπραξης.

8.2.3. Πηγές ανθρώπινων πόρων (κανονισμός υπηρεσιακής κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος n

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση υφιστάμενων πόρων στη σχετική υπηρεσία (εσωτερική αναδιάταξη)

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ ( 3 δεκαδικά ψηφία)

Γραμμή προϋπολογισμού (αριθμός και ονομασία) | Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 και επόμενα | ΣΥΝΟΛΟ |

Άλλη τεχνική ή διοικητική βοήθεια |

- Εσωτερική (intra muros) |

- Εξωτερική (extra muros) |

Σύνολο τεχνικής και διοικητικής βοήθειας |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (3 δεκαδικά ψηφία)

Κατηγορία ανθρώπινων πόρων | Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 και επόμενα |

Μόνιμοι και έκτακτοι υπάλληλοι (XX 01 01) | 0,864 | 0,864 | 0,864 | 0,864 | 0,864 | 1,728 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, END(=ΑΕΕ), συμβασιούχοι υπάλληλοι, κλπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,864 | 0,864 | 0,864 | 0,864 | 0,864 | 1,728 |

Υπολογισμός– Μόνιμοι και έκτακτοι υπάλληλοι |

8 επί χρόνος εργασίας προσωπικού 108.000 € = 864.000€* 7 έτη = 6.048.000 € |

Υπολογισμός– Προσωπικό που χρηματοδοτείται από το άρθρο XX 01 02 |

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατ. ευρώ (3 δεκαδικά ψηφία) |

Έτος n | Έτος n+1 | Έτος n+2 | Έτος n+3 | Έτος n+4 | Έτος n+5 και επό-μενα | ΣΥΝΟΛΟ |

XX 01 02 11 01 – Αποστολές | 0,035 | 0,035 | 0,035 | 0,035 | 0,035 | 0,070 | 0,245 |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές |

XX 01 02 11 04 – Μελέτες και παροχή συμβουλών |

XX 01 02 11 05 – Συστήματα πληροφοριών |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0,035 | 0,035 | 0,035 | 0,035 | 0,035 | 0,070 | 0,245 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς |

Έξοδα αποστολής βασισμένα στην εκτέλεση του προϋπολογισμού των ετών 2004, 2005 και στο προσχέδιο για το 2006. |

[1] Έκθεση της OLAF για την εφαρμογή του προγράμματος “Hercule” – Άρθρο 7α της απόφασης ΕΚ/ΣΥΜΒΟΥΛΙΟΥ (804/2004/ΕΚ) 21η Απριλίου 2004 (SEC 2006/826).

[2] ΕΕ C […], […], σ. […].

[3] ΕΕ C […], […], σ. […].

[4] Δαπάνες εκτός Κεφαλαίου xx 01 του σχετικού Τίτλου xx.

[5] Δαπάνες του άρθρου xx 01 04 του Τίτλου xx.

[6] Δαπάνες Κεφαλαίου xx 01 εκτός των δαπανών των άρθρων xx 01 04 ή xx 01 05.

[7] Βλέπε σημεία 19 και 24 της διοργανικής συμφωνίας.

[8] Των οποίων το κόστος ΔΕΝ καλύπτεται από το ποσό αναφοράς.

[9] Των οποίων το κόστος ΔΕΝ καλύπτεται από το ποσό αναφοράς.

[10] Των οποίων το κόστος περιλαμβάνεται στο ποσό αναφοράς.